《乌生八九子》
明代·胡应麟

峨峨秦氏高楼，桂树轮囷出云间。上有一双头白乌，毛羽何摧间。

唶彼头白乌，生八九子，养雏坐树端。八九子，乳哺亦诚难。

朝不得食，夜不得餐。八九子，羽翼以长成，各各飞去忘来还。

唶彼头白乌，空腹坐树端。饥饿顿欲死，泪下如流泉。

唶彼秦氏少年子，怒激壮士肝。白玉为雕弓，黄金为弹丸。

一发中群雏，魂魄飞上天。八九子，魂魄飞上天。唶彼乌不反哺谁当怜。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。